ՄՈԴՈՒԼ 2
Դատավարական իրավունքի բաղադրիչը
Ընտրեք սխալ պատասխանը.
1. Խոշտանգումների արգելքի բացարձակ բնույթը ենթադրում է ոչ միայն խոշտանգումների, անմարդկային կամ նվաստացնող վերաբերմունքի կամ պատժի կիրառումից ձեռնպահ մնալու, այլ նաև  որոշակի պոզիտիվ գործողություններ կատարելու պետության պարտավորությունը: Նշե՛ք այդ գործողությունները.  

ա. փաստի առթիվ հարուցել քրեական գործ և կատարել արդյունավետ քննություն,
բ.  հարուցել ծառայողական քննություն և կարգապահական պատասխանատվության ենթարկել տվյալ պաշտոնատար անձին, 
գ.  հայտնաբերել և պատժել մեղավորներին և ապահովել, որպեսզի նրանց նկատմամբ նշանակվի համարժեք պատիժ, 
դ.  ապահովել ձերբակալման ու կալանավորման համար պատասխանատու աշխատակազմի պարբերաբար ուսուցումը  և վերապատրաստումը, 
ե.	 ապահովել անհրաժեշտ և արդյունավետ օրենսդրական կառուցակարգեր, որպեսզի հնարավոր լինի իրականացնել բոլոր պոզիտիվ պարտավորությունները քաղաքացիների նկատմամբ: 


Ընտրեք ճիշտ պատասխանը.
2. Եթե կալանավորված անձի մարմնի վրա հայտնաբերվել են բռնության հետքեր, սակայն կալանավորը պնդում է, որ իր նկատմամբ բռնություն չի եղել, այլ ինքն անզգուշորեն վայր է ընկել, արդյո՞ք պետությունը նման հանգամանքներում կրում է որևէ պոզիտիվ պարտավորություն. 
ա.	ոչ, քանի որ եթե խոսքը վերաբերվում է քննություն կատարելու պարտավորությանը, ապա նման պարտավորությունը ծագում է միայն անձի դիմումի առկայության դեպքում, այսինքն նրա կամարտահայտության հստակ դրսևորման հիման վրա, որ նրա նկատմամբ կիրառվել է բռնություն, 
բ.	պետությունը պարտավոր է հարուցել քննություն անկախ դիմումի առկայությունից: Հաշվի առնելով, որ բռնության հետքերը գոյացել են կալանավորի՝ պետության բացառիկ իրավազորության ներքո գտնվելու պայմաններում՝ տվյալ դեպքում կալանավայրում, պետությունը կրում է պոզիտիվ պարտավորություն փաստի առթիվ պաշտոնական հետաքննություն կատարելու համար, 
գ.	այո, պետությունը կրում է պոզիտիվ պարտավորություն այն իմաստով, որ պարտավոր է  կալանավորին պատժի ենթարկել՝ արգելված արարքը թաքցնելու և սուտ ցուցմունք տալու համար,
դ.	այո, պետությունը կրում է պոզիտիվ պարտավորություն, որպեսզի կալանավորին տրամադրի անհրաժեշտ բժշկական օգնություն և խնամք: 

Ընտրեք ճիշտ պատասխանը.

3. Ձերբակալվածին կամ կալանավորվածին խոշտանգելու կամ արգելված այլ վերաբերմունքի փաստի հիմքով նախաքննության մարմնի դեմ բերված բողոքը.

ա.  պետք է քննվի այդ նպատակով տվյալ նախաքննական մարմնի ներսում ստեղծված հատուկ հանձնաժողովի կողմից, որը պետք է օժտված լինի մեղավորներին հայտնաբերելու և պատասխանատվության ենթարկելու հատուկ լիազորություններով,    
բ.   պետք է  քննվի քրեակատարողական հիմնարկի կողմից, որի ներսում մշտական հիմունքով պետք է գործի հատուկ հանձնաժողով նման իրավախախտումները քննելու և անհրաժեշտության դեպքում քրեական գործ հարուցելու միջնորդությամբ հանդես գալու նպատակով,  
գ.   պետք է քննվի քաղաքացիական հասարակության, մասնավորապես, իրավապաշտպան հասարակական կազմակերպությունների ներկայացուցիչների կողմից ստեղծված հատուկ մարմնի կողմից՝ որպես եվրոպայի խորհրդի առջև ՀՀ-ի կողմից իր պարտավորությունները կատարելու պայման,
դ.  պետք է քննվի անկախ մարմնի կողմից, որը չպետք է կախված լինի նախաքննության մարմնի հետ և պետք է առանձնացված լինի վերջինից:  



Ընտրեք ճիշտ պատասխանը.
4. Եթե դատարանը իր վարույթում գտնվող քրեական գործի քննության ընթացքում հայտնաբերում է մեղադրյալի խոշտանգված լինելու ակնհայտ հատկանիշներ, դատարանը.
:

ա.	պարտավոր է քրեական գործ հարուցելու միջնորդությամբ դիմել դատախազին, եթե քրեական գործի քննության ընթացքում ստացվել են հիմնավոր ապացույցներ այն մասին, որ մեղադրյալը ենթարկվել է խոշտանգումների, 
բ.	պարտավոր չէ քրեական գործ հարուցելու միջնորդությամբ դիմել դատախազին, քանի որ խոշտանգման ենթարկված լինելու հանգամանքը գտնվում է դատախազական հսկողության տիրույթում, 
գ.   պարտավոր է քրեական գործ հարուցելու միջնորդությամբ դիմել դատախազին՝ անկախ որևէ հանգամանքից, 
դ.    պարտավոր է կատարել քննություն՝ մեղավորներին բացահայտելու և քրեական պատասխանատվության ենթարկելու նպատակով:







Ընտրեք ճիշտ պատասխանը. 
5. Պաշտոնատար անձի կողմից մեկ այլ աձին խոշտանգելու փաստի հայտնաբերումը պետք է հանգեցնի. 
 
ա. ծառայողական քննությանը և պաշտոնատար անձին կարգապահական պատասխանատվության ենթարկելուն կամ քրեական պատասխանատվությանը և պատժի ենթարկելուն,
բ.  խոշտանգող անձին հանրային պարսավանքի ենթարկելուն, 
գ.  ծառայողական քննությանը և կարգապահական պատասխանատվության ենթարկելուն, 
դ.  քրեական պատասխանատվության  ենթարկելուն, 
ե.  քրեական պատասխանատվությանը և պատժի ենթարկելուն,  
 










Ընտրեք յոթ սխալ պատասխաններ.

6. Խոշտանգման համար քրեական պատասխանատվության ենթարկված կամ դատապարտված անձանց նկատմամբ կարող է կիրառվել հետևյալ միջոցները. 



ա.   ներում,  
բ.     համաներում,  
գ.	պատիժը պայմանականորեն չկիրառելը, 
դ.    տուգանք, 
ե.	ազատազրկում որոշակի ժամկետով, 
զ.	կալանք,
է.	կարգապահական գումարտակում պահելը,  
ը.    հանրային աշխատանքներ:





Ընտրեք ճիշտ պատասխանը. 

7. Կարո՞ղ է բռնությամբ կամ արգելված վերաբերմունքի այլ ձևերի արդյունքում ստացված ապացույցը դրվել մեղադրանքի կամ դատապարտման հիմքում.  
ա.   ազգային օրենսդրությամբ արգելվում է (ՀՀ քր. դատ. օր. 11-րդ հոդվածի 7-րդ մաս), սակայն Կոնվենցիայով և ՄԻԵԴ նախադեպային իրավունքով թույլատրվում է, եթե դատարանն անձին դատապարտելիս վճռորոշ մասով չի հիմնվում այդ ապացույցի վրա, 
բ.	արգելված վերաբերմունքի արդյունքում ստացված ապացույցը երբեք չի կարող դրվել մեղադրանքի կամ դատապարտման հիմքում՝ անկախ այդ ապացույցի ապացուցողական նշանակությունից և գործի ելքի վրա ունեցած հնարավոր ազդեցությունից,
գ.	կարող է, եթե այդ ապացույցը այլ ապացույցների համակցության մեջ ստուգելիս և վերաբերելիության  տեսանկյունից գնահատելիս չի կարող ազդել գործի ելքի վրա և, հետևաբար, մեղադրանքը կամ դատապարտումը վճռորոշ մասով հիմնված են օրինական կերպով ստացված այլ ապացույցների վրա, 
դ.	կարող է դրվել մեղադրանքի և դատապարտման հիմքում, եթե տվյալ ապացույցն ունի ապացուցողական կարևոր նշանակություն՝ առանձնապես ծանր հանցագործությունների, կազմակերպված հանցավորության և ահաբեկչության դեմ պայքարի շրջանակներում իրականացվող քրեական հետապնդման նպատակների համար, 
ե.	կարող է, եթե դրա դեմ չի առարկել պաշտպանության կողմը:
Նշեք երկու ճիշտ պատասխանները.
8. ՁՊՎ ընդունված անձի մարմնի վրա բժիշկը հայտնաբերում է մարմնական վնասվածքներ, որի առումով ձերբակալվածը հայտարարում է, որ իր նկատմամբ բռնություն չի եղել, այլ վնասվածքը ստացել է աշխատավայրում աշխատելիս: Սակայն բժիշկը տեսնում է ակնհայտ անհամապատասխանություն վնասվածքների բնույթի և ձերբակալված տված բացատրության միջև: Նման հանգամանքներում արդյոք բժիշկը պարտավոր է ոչ միայն արձանագրել մարմնական վնասվածքները, այլ նաև արձանագրել ձերբակալվածի տված բացատրության և վնասվածքի բնույթի միջև ակնհայտ անհամապատասխանության մասին:
ա.	այնպիսի հանգամանքներում, երբ անձը թաքցնում է իր նկատմամբ կատարված բռնությունը, ՁՊՎ-ն պարտավորություն չունի հնարավոր բռնության մասին տեղյակ պահել իրավասու մարմնին, 
բ.     այնքանով, որքանով ՁՊՎ-ն ապահովել էր բժշկական քննություն և արձանագրել էր մարմնական վնասվածքները, ՁՊՎ-ն կատարել էր 3-րդ հոդվածից բխող իր պարտավորությունը և այլ պատրավորություն չուներ,  
գ.	բժիշկը պարտավոր է միայն արձանագրել մարմնական վնասվածքները, սակայն չի կարող արձանագրել նաև իր ենթադրությունները մարմնական վնասվածքների առաջացման կապակցությամբ, 
դ.	անկախ ձերբակալվածի տված բացատրությունից, վնասվածքների առկայությունն արդեն իսկ պարտավորեցնում էր ՁՊՎ-ին, պոզիտիվ պարտավորության գաղափարի ներքո, դրսևորել նախաձեռնություն և տեղյակ պահել վարույթն իրականացնող մարմնին,
ե.	բժիշկը կարող էր նշել ձերբակալվածի բացատրության, վնասվածքների բնույթի և վնասվածքների առաջացման միջև ակնհայտ անհամապատասխանության մասին, որը կարող էր հիմք հանդիսանալ, որպեսզի ՁՊՎ-ն դիմեր վարույթն իրականացնող մարմնին:
















Ճի՞շտ է արդյոք հետևյալ արտահայտությունը. 
9. Եթե խոշտանգման արդյունքում ստացված ապացույցը ճանաչվում է անթույլատրելի, ապա անթույլատրելի պետք է ճանաչվի նաև դրա հիմքում ընկած փաստական տվյալը.


ա.   սխալ է, քանի որ նույնիսկ եթե ապացույցը ստացվել է խոշտանգմամբ և անձի իրավունքների ու օրինական շահերի պաշտպանության խախտմամբ, որոնց պատճառով ապացույցը կորցրել է իր  ապացուցողական նշանակությունը, ապա տվյալ ապացույցի տակ ընկած փաստական տվյալը կարող է հիմք հանդիսանալ անձի նկատմամբ այլ հանցակազմով մեղադրանք առաջադրելու համար, որի համար կան բավարար չափով և օրինական ստացված ապացույցներ, 

բ.	ճիշտ է, քանի որ եթե ապացույցների հավաքմանն ու ստուգմանն ուղղված դատավարական գործողությունների ընթացքում խախտվել է անձանց իրավունքներն ու օրինական շահերի պաշտպանությունը, ապա նման դատավարական գործողությունների արդյունքում ստացված փաստական տվյալը, անկախ գործի համար ունեցած նշանակությունից, կորցնում է իր իրավական ուժը, ապացուցողական նշանակությունը և չի կարող ընդգրկվել կոնկրետ գործող ապացույցների համակցության մեջ և դրվել մեղադրանքի կամ դատապարտման հիմքում:



Ընտրեք մեկ սխալ պատասխանը. 
10.  Ստորև նշված արգելված վերաբերմունքի մասին արտահայտություններից ընտրեք մեկ սխալ պատասխանը. 

ա. խոշտանգումը, անմարդկային վերաբերմունքը և նվաստացնող վերաբերմունքը արգելված վերաբերմունքի երեք առանձին դրսևորումներ են,
բ.    արգելքը բացարձակ բնույթի է, նման գործողությունները չեն թույլատրվում ոչ մի պարագայում՝ նույնիսկ պատերազմի կամ արտակարգ դրության ժամանակ, 
գ.     եթե վատ վերաբերմունքի արգելքը նյութական իրավունքի պահանջ է, ապա վատ վերաբերմունքի փաստի հիմքով հետաքննության կատարումը նույն իրավունքի դատավարական բաղադրիչի պահանջն է,
 դ.	պետությունը պատասխանատու է բոլոր այն պաշտոնատար անձանց և կազմակերպությունների գործողությունների համար, ում վստահել է իր պարտականությունների կատարումը, 
ե.	պետությունը պատասխանատու է նաև մասնավոր անձանց կամ կազմակերպությունների կողմից դրսևորված վատ վերաբերմունքի համար, 
զ.	վատ վերաբերմունքի արդյունքում ձեռք բերված ապացույցն ինքնին անթույլատրելի չէ, եթե դա ունի նվազ ապացուցողական նշանակություն և եթե դա չի կարող ազդել գործի ելքի վրա, 
[bookmark: _GoBack]է.	վատ վերաբերմունքի արդյունքում ստացված ապացույցն ինքնին անթույլատրելի է և անթույլատրելի է նաև դրա հիմքում ընկած փաստական տվյալը:

